**Prosopites** (m.kreik. Προσωπίτης νομός, *Prosōpitēs nomos*), egyptiläisittäin **Neith-resi** (egypt. 𓈣, *Nt-rsj/Njt-rswt/Nrt-rsjt*), oli muinaisen Egyptin nomos eli maakunta tai hallintopiiri. Se sijaitsi Ala-Egyptissä ja oli numeroltaan kyseisen alueen neljäs nomos.

Nomoksen alkuperäisen egyptinkielisen nimen suomennos on "Eteläinen Neith" (tai "Eteläinen kilpi"). Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa *Nit Resu*, *Sapi-Res* ja *Sap-Res*. Tutkimuksessa nomokseen viitataan usein tunnuksella L04.

Maantiede
---------

Prosopiteen nomos oli yksi Ala-Egyptin kahdestakymmenestä nomoksesta, ja se oli numeronsa mukaisesti alueen neljäs nomos. Se sijaitsi Niilin suiston eteläosassa Niilin Kanobikos-suuhaaran eli Kanopoksen suuhaaran itäpuolella. Sen länsipuolella sijaitsi Libyan nomos (L03), itäpuolella Busiriteen (L09) ja Atrhribiteen nomokset (L10), ja eteläpuolella Letopoliteen nomos (L02).

Nomoksen pääkaupunkina (*mētropolis*) esiintyy yleensä Prosopis eli egyptiläisittäin Paari-sheps.

Historia
--------

Prosopiteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Tutkimuksessa nomoksesta käytetään usein tunnusta L04, jolla siihen voidaan viitata nimenmuutoksista riippumatta.

Prosopiteen nomos muodostettiin jo hyvin varhaisina aikoina erottamalla se Saiteen nomoksesta (L05), niin että vanha nomos jakaantui pohjoiseen (Saites) ja eteläiseen (Prosopites) osaan. Tämän vuoksi myös niiden egyptinkieliset nimet ovat "Pohjoinen Neith" ja "Eteläinen Neith". Nimet on usein tulkittu muodossa "Pohjoinen kilpi" ja "Eteläinen kilpi". Kumpikin lukutapa on mahdollinen, sillä kilpi oli Neith-sodanjumalattaren symboleja.

Antiikin ajan lähteistä nomoksen mainitsevat Strabon ja Plinius vanhempi. Se tunnetaan myös nomoksen lyömistä roomalaisaikaisista rahoista. Klaudios Ptolemaioksella nomoksen nimenä esiintyy *Nikiū* (*Nikiou*).

Nomoksen pääjumala olivat Sobek, Isis ja Ammon. Faarao Senusret I:n niin kutsutussa Valkoisessa kappelissa nomoksen jumalina esiintyvät Neith ja Sobek. On kuitenkin mahdollista, että Prosopiteen ja Saiteen tekstit tulisi lukea yhdessä, eli "Saisin Neith ja Sobek".

Lähteet
-------

1. 1 2  Prosopites *Trismegistos*. Viitattu 19.10.2020.
2. ↑  Schweitzer, Simon D.: Nr.t-rsj.t *Ancient Egyptian Dictionary*. Viitattu 19.10.2020.
3. 1 2 3 4  Petrie, W. M. Flinders: The Nomes of Egypt *Coins of Roman Egypt*. Viitattu 19.10.2020.
4. 1 2 3  Budge, Ernest Alfred Wallis: *The Gods of the Egyptians*, s. 96–. Volume 1. Egypt Series. Studies in egyptian mythology. Courier Corporation, 1969. ISBN 9780486220550.
5. 1 2 3  Sitek, Dariusz: Nomes of Egypt *narmer.pl*.  2000–2020. Viitattu 19.10.2020.
6. 1 2 3  Itinerario nei nomoi dell'alto e del basso Egitto *L'Archipendolo*. Viitattu 19.10.2020.
7. 1 2  List of places *Trismegistos*. Viitattu 19.10.2020.
8. 1 2 3  Lower Egypt province ('nome') 4 *Digital Egypt for Universities*.  2002. University College London. Viitattu 19.10.2020.
9. ↑  Prosopites Nomos *Pleiades*. Viitattu 19.10.2020.

Aiheesta muualla
----------------

* Kuvia tai muita tiedostoja aiheesta **Prosopites** Wikimedia Commonsissa

Muinaisen Egyptin nomokset

|  |  |
| --- | --- |
| Ala-Egypti | 1. Memfites · 2. Letopolites · 3. Libya · 4. Prosopites · 5. Saites · 6. Ksoites · 7. Metelites · 8. Heroopolites · 9. Busirites · 10. Athribites · 11. Leontopolites · 12. Sebennytes · 13. Heliopolites · 14. Sethroites · 15. Hermopolites · 16. Mendesios · 17. Diospolites Kato · 18. Bubastites · 19. Tanites · 20. Arabia |
| Ylä-Egypti | 1. Ombites · 2. Apollonopolites · 3. Latopolites · 4. Pathyrites · 5. Koptites · 6. Tentyrites · 7. Diospolites Mikros · 8. Thinites · 9. Panopolites · 10. Antaiopolites · 11. Hypselites · 12. Hierakonpolites · 13. Lykopolites · 14. Kussites · 15. Hermopolites · 16. Antinoites · 17. Kynopolites · 18. Ankyropolites · 19. Oksyrhynkhites · 20. Herakleopolites · 21. Arsinoites · 22. Afroditopolites |